Íslenskur ríkisborgari var á laugardag handtekinn í úthverfi Stokkhólms, grunaður um að hafa svipt konu frelsi sínu í þrjá daga, nauðgað henni og veist að henni með öðru grófu ofbeldi.
Fyrst var greint frá málinu í sænska blaðinu Expressen, en þar er ekki greint frá því að maðurinn er íslenskur ríkisborgari. Blaðið hefur eftir heimildum að vegfarendur í Skärholmen, í útjaðri Stokkhólms, hafi gert lögreglu viðvart þegar þeir sáu alblóðuga konu á svölum íbúðar mannsins. Þá segir í frétt blaðsins að maðurinn sé meðal annars grunaður um að hafa brennt konuna með sígarettum og stappað á hálsi hennar.
Heimildir fréttastofu herma að maðurinn, sem er með íslenskan ríkisborgararétt, hafi alist upp í Svíþjóð. Hann hefur tvisvar áður setið inni í Svíþjóð fyrir nauðgun og lauk hann síðast um fjögurra ára afplánun í fyrra.
Árið 2009 var hann dæmdur fyrir ítrekað og gróft kynferðisofbeldi gegn þáverandi sambýliskonu sinni í Svíþjóð. Í dóminum segir að maðurinn hafi haldið því fram að konan hefði smekk fyrir mjög grófu kynlífi. Í raun þótti ljóst að sambýliskonan hefði ekki veitt samþykki, þetta hefði verið gróf nauðgun.
Í dómi yfir manninum frá árinu 2017 má finna svipaðar lýsingar. Frá fæðingu og þar til dómur féll yfir honum árið 2017 bar maðurinn hefðbundið íslenskt nafn en eftir að afplánun lauk í fyrra breytti hann nafni sínu á þann hátt að það hljómar sænskara en áður.
Ríkislögreglustjóri vill ekki tjá sig um hvort aðstoðarbeiðni hafi borist frá sænskum lögregluyfirvöldum vegna málsins. Borgaraþjónusta utanríkisráðuneytisins hefur ekki fengið neina formlega beiðni um aðstoð.
Íslenskur ríkisborgari var handtekinn í Stokkhólmi á laugardag vegna gruns um gróft kynferðisofbeldi og frelsissviptingu. 